KOMISSION ASETUS (EY) N:o 2929/95,
annettu 18 päivänä joulukuuta 1995,
markkinointivuodeksi 1996/97 neuvoston asetuksen (ETY) N:o 1541/93 soveltamisalaan kuuluvien pellonpoistoalueiden määrittelemisestä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon asetuksen (ETY) N:o 1765/92 7 artiklassa tarkoitetun vuoroviljelyyn perustumattoman kesannoinnin tasosta 14 päivänä kesäkuuta 1993 annetun neuvoston asetuksen (ETY) N:o 1541/93 (1) ja erityisesti sen 3 artiklan,
sekä katsoo, että
tukijärjestelmästä tiettyjen peltokasvien viljelijöille annetun asetuksen (ETY) N:o 1765/92 poikkeuksesta markkinointivuoden 1996/97 pellonpoistovelvoitteen osalta 26 päivänä syyskuuta 1995 annetussa neuvoston asetuksessa (EY) N:o 2336/95 (2) vahvistetaan viljelykiertoon perustuva sekä kaikkiin muihin muotoihin perustuva pellonpoistovelvoite 10 prosentiksi; kuitenkin niiden tuottajien osalta, jotka siirtävät pellonpoistovelvoitteensa neuvoston asetuksen (ETY) N:o 1765/92 (3), sellaisena kuin se on viimeksi muutettuna asetuksella (EY) N:o 2800/95 (4), 7 artiklan 7 kohdan toisen luetelmakohdan perusteella, viljelykiertoon kuuluvan pellonpoiston määrää lisätään 5 prosentilla; tämä lisäys vähennetään kuitenkin 3 prosenttiin asetuksen (ETY) N:o 1541/93 soveltamisalaan kuuluvissa tapauksissa; tämän vuoksi on tarpeen määritellä, mitkä tapaukset kuuluvat viimeksi mainitun asetuksen soveltamisalaan,
neuvoston asetuksessa (ETY) N:o 1541/93 sallitaan vuoroviljelyyn perustumattoman pellonpoiston prosenttiosuuden korottaminen kolmella prosenttiyksiköllä verrattuna vuoroviljelyyn perustuvan pellonpoiston prosenttiosuuteen markkinointivuosiksi 1994/95 ja 1995/96 jäsenvaltioissa, joissa pellonpoistoalan ennakoitiin järjestelmän ensimmäisen vuoden aikana ylittävän 13 prosentilla pellonpoistoalan perusalan; komissio velvoitettiin tuon ajan kuluessa tekemään tutkimus viljelykierron vaikutuksista tuotokseen vaatimukset täyttävissä jäsenvaltioissa; tarkoituksena oli tehdä päätös tällaisen selvityksen pohjalta sen suhteen, mitä tasoa sovellettaisiin tällaisessa jäsenvaltiossa markkinointivuodesta 1996/97 alkaen,
Yhdistynyt kuningaskunta täytti edellä asetetut ehdot; komissio tutki asiaa Yhdistyneessä kuningaskunnassa; tämän tutkimuksen tulokset ovat vaillinaiset, koska hyvin pieni osa tuottajista toteutti viljelykiertoon perustumatonta pellonpoistoa ja koska toista näistä kahdesta markkinointivuodesta koskevat tiedot eivät ole vielä saatavilla,
nykyhetkellä ei ole vankkaa perustaa päättää, tarjoavatko nuo kolme prosenttiyksikköä saman takuun tuotannon valvonnan osalta kuin vuoroviljelyyn perustuvalle pellonpoistolle käyttöön otettu prosenttiosuus; nykyhetkellä saatavilla olevat tutkimustulokset eivät kuitenkaan sulje pois tätä mahdollisuutta,
asetuksessa (ETY) N:o 1541/93 sallitaan myös vuoroviljelyyn perustumattoman pellonpoiston prosenttiosuuden korottaminen kolmella prosenttiyksiköllä verrattuna vuoroviljelyyn perustuvan pellonpoiston prosenttiosuuteen vesien suojelemisesta maataloudesta peräisin olevien nitraattien aiheuttamalta pilaantumiselta 12 päivänä joulukuuta 1991 annetussa neuvoston direktiivissä 91/676/ETY (5) tarkoitetuilla alttiilla alueilla tai mainitussa direktiivissä säädettyjä toimintaohjelmia koko alueellaan soveltavan jäsenvaltion koko alueella; luvan antaminen edellyttää komission hyväksyntää lannoitteiden käytön merkittävästä vähentämisestä kyseisessä jäsenvaltiossa; komissio velvoitettiin esittämään selvitys vaikutuksista tuotantoon markkinointivuoden 1995/96 lopussa; ennen kuin tämä selvitys valmistuu, ei voida tehdä lopullisia päätelmiä; komissio tunnistaa kuitenkin sen seikan, että lannoitteiden käytön vähenemistä voidaan pitää merkittävänä Tanskassa, joka soveltaa direktiivissä 91/676/ETY säädettyä toimintaohjelmaa,
asetuksen (ETY) N:o 1541/93 on katsottava kattavan Tanskan ja Yhdistyneen kuningaskunnan tuottajat näiden tuottajien pellonpoistovaatimusten siirtoa varten markkinointivuodeksi 1996/97, ja
viljan, rasvojen ja kuivarehun yhteinen hallintokomitea ei ole antanut lausuntoaan puheenjohtajansa asetamassa määräajassa,
ON ANTANUT TÄMÄN ASETUKSEN:
1 artikla
Neuvoston asetuksen (ETY) N:o 1765/92 7 artiklan 7 kohdan toisen luetelmakohdan soveltamista varten Tanskassa ja Yhdistyneessä kuningaskunnassa markkinointivuonna 1996/97 tehdyn pellonpoiston katsotaan kuuluvan asetuksen (ETY) N:o 1541/93 soveltamisalaan.
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä joulukuuta 1995.